ΨΗΦΙΣΜΑ ΤΗΣ ΣΥΜΒΟΥΛΕΥΤΙΚΗΣ ΕΠΙΤΡΟΠΗΣ ΕΚΑΧ σχετικά με την κοινοτική πολιτική προστασίας του περιβάλλοντος

(Εγκρίθηκε ομόφωνα κατά την 241η σύνοδο της 23ης Μαρτίου 1984)

(84/C 114/02)

Η ΣΥΜΒΟΥΛΕΥΤΙΚΗ ΕΠΙΤΡΟΠΗ,

Συνειδητοποιώντας το αυξανόμενο ενδιαφέρον στην Κοινότητα για τις καταστροφές στο περιβάλλον που οφείλονται σε εκπομπές από τις καύσεις φυσικών καυσίμων,

Σημειώνοντας ιδιαίτερα απ’αυτήν την άποψη:

- τα συμπεράσματα του Ευρωπαϊκού Συμβουλίου στις 17 έως 19 Ιουνίου 1983 και του Συμβουλίου των Υπουργών Περιβάλλοντος στις 28 και 29 Νοεμβρίου 1983 και 16 Δεκεμβρίου 1983,

- τη γνωμοδότηση του Ευρωπαϊκού Κοινοβουλίου για την πρόταση για μια οδηγία του Συμβουλίου σχετικά με την καταπολέμηση της ατμοσφαιρικής ρύπανσης από βιομηχανικές εγκαταστάσεις (εγκρίθηκε στις 18 Νοεμβρίου 1983)

- τις εργασίες του συμποσίου «Όξινες αποθέσεις - μια πρόκληση για την Ευρώπη» που έγινε από την Επιτροπή στην Καρλσρούη στις 19 έως 21 Σεπτεμβρίου 1983,

- την οδηγία του Συμβουλίου, της 1ης Μαρτίου 1984, για την καταπολέμηση της ατμοσφαιρικής ρύπανσης από βιομηχανικές εγκαταστάσεις,

Επιβεβαιώνοντας τις αναφορές στην αυξανόμενη σημασία της προστασίας του περιβάλλοντος και την ανάγκη για ακλόνητα επιστημονικά στοιχεία που περιέχονται στο ψήφισμα της τής 21ης Ιουνίου 1983 (1) για το πρόγραμμα εργασίας σχετικά με τα στερεά καύσιμα,

(1) ΕΕ αριθ. C 191 της 16.7.1983.

Υπενθυμίζοντας ότι η Κοινότητα έχει ήδη θεσπίσει οριακές και ενδεικτικές τιμές για συγκεντρώσεις διοξειδίου του θείου και αιωρουμένων σωματιδίων στην ατμόσφαιρα (οδηγία 80/779/ΕΟΚ),

Σημειώνοντας ότι στα πλαίσια του τρίτου προγράμματος δράσης ΕΟΚ για το περιβάλλον η Επιτροπή υπέβαλε προς το Συμβούλιο ορισμένες προτάσεις για νομοθετική ρύθμιση σχετικά με τη μόλυνση της ατμόσφαιρας, συγκεκριμένα:

- πρόταση για οδηγία του Συμβουλίου σχετικά με τα πρότυπα ατμοσφαιρικής ποιότητας για το διοξείδιο του αζώτου (COM(83) 498 τελικό),

- πρόταση για οδηγία του Συμβουλίου σχετικά με τον περιορισμό της εκπομπής ρυπαντικών ουσιών στην ατμόσφαιρα που προέρχονται από μεγάλες εγκαταστάσεις καύσεως (COM(83) 704 τελικό),

Λαμβάνοντας υπόψη το σχέδιο πρότασης της Επιτροπής για απόφαση του Συμβουλίου που αναθεωρεί το κατά τομείς πρόγραμμα έρευνας και ανάπτυξης για το περιβάλλον (προστασία του περιβάλλοντος και κλιματολογία) - με άμεσες και συντονισμένες δράσεις 1981 έως 1985,

Αναγνωρίζοντας ότι η αρχή της πρόληψης μπορεί να απαιτεί την εισαγωγή ορισμένων μέτρων προστασίας του περιβάλλοντος πριν να διατεθούν αδιάσειστα στοιχεία για τις αιτίες της καταστροφής του περιβάλλοντος,

Διαπιστώνοντας παρόλα αυτά ότι οι μηχανισμοί στους οποίους αποδίδεται η καταστροφή του περιβάλλοντος, παρόλα που αποτελούν αντικείμενο πλατιά διαδεδομένων ερευνών μέσα και έξω από την Κοινότητα, δεν έχουν γίνει ακόμη αρκετά κατανοητοί ώστε να παρέχουν μια λογική ασφάλεια ότι είναι αποτελεσματικά τέτοιου είδους νέα μέτρα που προτείνονται,

Ανησυχώντας για τη σημαντική δαπάνη κεφαλαίου και την ουσιαστική αύξηση του κόστους λειτουργίας που θα πρέπει να επιβαρύνουν τους παραγωγούς και καταναλωτές ηλεκτρισμού της Κοινότητας, και άλλους καταναλωτές φυσικών καυσίμων, σε περίπτωση απόφασης για πλήρη αποθείωση των καυσαερίων και για άλλα μέτρα ελάττωσης της εκπομπής αερίων,

Έχοντας υπόψη ότι υπάρχουν άλλες ταχύτερες και οικονομικότερες δυνατότητες για να αντιμετωπισθεί η αύξηση της οξύτητας του περιβάλλοντος με την εφαρμογή τοπικών μέτρων,

Ελπίζοντας ότι οι κοινοτικές νομοθεσίες σε θέματα περιβάλλοντος θα συμπεριλάβουν στα μέτρα αυτά όλες τις δαπάνες που μπορεί να έχουν αρνητικό αντίκτυπο στην ανταγωνιστικότητα των βιομηχανιών της Κοινότητας και στην απασχόληση,

1. Καλωσορίζει την προσοχή που δίδεται σε κοινοτικό επίπεδο στις συνέπειες για το περιβάλλον από τις καύσεις φυσικών καυσίμων

2. Επαναλαμβάνει την επείγουσα ανάγκη να ενταθούν και να επαναπροσανατολιστούν οι έρευνες σ’αυτόν τον τομέα, να διευκρινιστούν οι αιτίες του οξυνισμού ή καταστροφής, του περιβάλλοντος και η σχέση μεταξύ εκπομπών από τις καύσεις φυσικών καυσίμων και της όξινης απόθεσης

3. Ζητά από την Επιτροπή να εκπονήσει, επειγόντως, τα αντίστοιχα προγράμματα έρευνας επιδοτούμενα από την ΕΟΚ, την ΕΚΑΧ και τα εθνικά κράτη

4. Ζητά να αναληφθεί μια επείγουσα έρευνα για τα αίτια των δασικών καταστροφών και για άμεσες επιτόπιες δοκιμές για τη διεύρυνση λιγότερο δαπανηρών τρόπων καταπολέμησης του υπεροξυνισμού του οικοσυστήματος

5. Παρακινεί να δοθεί η πρέπουσα προτεραιότητα στην επιδότηση τέτοιων δραστηριοτήτων

6. Καλεί την Επιτροπή να ζητήσει από το Συμβούλιο να εξετάσει προσεκτικά τα μέτρα που έχουν ήδη ληφθεί από ορισμένα κράτη μέλη, σε κρατικό ή περιφερειακό επίπεδο, ώστε να εξουδετερωθούν τα αποτελέσματα της μόλυνσης του περιβάλλοντος, ενώ θα πρέπει να ληφθούν προσεκτικά υπόψη οι πιθανές οικονομικές και κοινωνικές συνέπειες αυτών των ενεργειών

7. Καλεί την Επιτροπή, να υποβάλει στο Συμβούλιο ένα καλά σταθμισμένο πρόγραμμα και ένα σταδιακό χρονοδιάγραμμα, με κατάλληλες, χρηματοδοτικές και επιστημονικές βάσεις, ώστε να εξασφαλιστεί η κανονική εφαρμογή του προτεινόμενου κοινοτικού προγράμματος στον τομέα της πολιτικής για το περιβάλλον.